
	P. č.
	Názov materiálu
	Predložil
	Poznámka

	1.
	Vyhodnotenie bezpečnostnej situácie v Slovenskej republike a vo svete
	ústne informácie členovia BR SR, trvale prizývaní
	

	2.
	Zabezpečenie prípravy, vykonania a vyhodnotenia cvičenia krízového riadenia NATO CMX 2017
	minister obrany SR
	

	3.
	Informácia o zabezpečení núdzových zásob ropy a ropných výrobkov
	predseda SŠHR SR
	

	4.
	Návrh tvorby pohotovostných zásob na roky 2017-2018
	predseda SŠHR SR 
	

	5.
	Hodnotiaca správa o vykonaní a vyhodnotení cvičenia krízového manažmentu INEX 5 v Slovenskej republike
	predsedníčka ÚJD SR
	

	6.
	Návrh zamerania kontrolnej činnosti Úradu vlády Slovenskej republiky v oblasti bezpečnosti štátu na rok 2017
	vedúci Úradu vlády SR
	

	7.
	Informácia o návrhu postupu realizácie organizačných a personálnych opatrení v ozbrojených silách Slovenskej republiky na boj proti terorizmu plánovaných na roky 2017 a 2018
	minister obrany SR
	

	8.
	Návrh na uzavretie Zmluvy medzi Slovenskou republikou a Českou republikou o spolupráci pri vzájomnej ochrane vzdušného priestoru
	minister obrany SR
	

	9. 
	Rôzne
	
	

	Utajované materiály

	I.
	Návrh celkových početných stavov Vojenského spravodajstva
	minister obrany SR
	Dôverné




Bezpečnostná rada SR rokovala pod vedením jej predsedu pána Roberta Fica. Zo zasadnutia boli ospravedlnení minister dopravy, výstavby a regionálneho rozvoja SR pán Arpád Ersék a prezident Policajného zboru pán gen. Tibor Gašpar. Minister obrany SR pán Peter Gajdoš, požiadal o doplnenie programu 95. zasadnutia Bezpečnostnej rady SR o bod č. 8.


Bezpečnostná rada SR súhlasila s navrhnutým programom a rokovala o jeho jednotlivých bodoch s nasledovnými závermi. 

1. Vyhodnotenie bezpečnostnej situácie v Slovenskej republike a vo svete


Minister vnútra SR informoval o postupoch príslušných orgánov v prípadoch doručenia podozrivých zásielok s obsahom rádioaktívnej látky na inštitúcie justičného systému. Ubezpečil prítomných, že išlo o stopové prvky rádioaktívneho materiálu, ktoré nie sú život ohrozujúce. 


Bezpečnostná rada SR zhodnotila bezpečnostnú situáciu a účinnosť opatrení realizovaných v rámci EÚ v súvislosti s migračnou krízou. Riaditeľ Slovenskej informačnej služby upozornil na aktivity organizácie Islamského štátu, ktorá nabáda svojich priaznivcov k útokom na spoločenské akcie v Európe v súvislosti s blížiacimi sa vianočnými sviatkami. Doteraz získané informácie nepotvrdzujú riziko vzniku teroristických útokov na území Slovenskej republiky. 

2. Zabezpečenie prípravy, vykonania a vyhodnotenia cvičenia krízového riadenia NATO CMX 2017     


Materiál predložil minister obrany SR pán Peter Gajdoš. K prerokovaniu materiálu bol prizvaný pán Marián Božík.


Účelom predkladaného materiálu je zabezpečiť vytvorenie organizačných, personálnych a technických podmienok na splnenie cieľov a úloh Slovenskej republiky v rámci cvičenia krízového riadenia NATO CMX 2017, ktoré Severoatlantická aliancia plánuje uskutočniť posledný štvrťrok 2017. Finálny dátum vykonania cvičenia bude potvrdený neskôr. Materiál špecifikuje spôsob zapojenia Slovenskej republiky do cvičenia krízového riadenia NATO CMX 2017. Stanovuje mandát a úlohy pre koordinátora prípravy cvičenia, ktorým je minister obrany SR. Materiál stanovuje úlohy aj pre účastníkov cvičenia z ministerstiev, ostatných ústredných orgánov štátnej správy Slovenskej republiky a Slovenskej informačnej služby. Predkladaný materiál je v súlade so záväzkami Slovenskej republiky vyplývajúcimi z členstva v NATO. Financovanie všetkých akcií plánovaných v súvislosti s cvičením bude zabezpečené v rámci limitov výdavkov schválených v kapitolách zúčastnených rezortov. Materiál bol predložený na rokovanie bez rozporov a nemá negatívny vplyv na rozpočet verejnej správy.


Bezpečnostná rada SR prijala uznesenie č. 512, ktorým s materiálom „Zabezpečenie prípravy, vykonania a vyhodnotenia cvičenia krízového riadenia NATO CMX 2017“ súhlasila  a odporučila vláde SR prerokovať a schváliť predložený materiál.

3. Informácia o zabezpečení núdzových zásob ropy a ropných výrobkov   


Materiál predložil predseda Správy štátnych hmotných rezerv SR pán Kajetán Kičura.     K prerokovaniu materiálu bol prizvaný pán Kamil Jurkovič.


Núdzové zásoby ropy a ropných výrobkov Slovenskej republiky (ďalej len „núdzové zásoby“) sú budované a udržiavané za účelom ochrany základných a bezpečnostných záujmov Slovenskej republiky ako členskej krajiny Európskej únie v oblasti zabezpečenia ropnej bezpečnosti štátu, riešenia stavu ropnej núdze a plnenia medzinárodných záväzkov, ktorými je Slovenská republika viazaná voči Európskej únii a Medzinárodnej energetickej agentúre. Cieľom materiálu je informovať o zabezpečení núdzových zásob v roku 2016,  ako aj             o úlohách a potrebách, spojených so zabezpečením núdzových zásob pre ďalšie obdobie         v nadväznosti na zmenené podmienky, ktoré vyplývajú zo smernice Rady 119/2009/ES. Materiál bol predložený na rokovanie bez rozporov a nemá negatívny vplyv na rozpočet verejnej správy.


Bezpečnostná rada SR prijala uznesenie č. 513, ktorým materiál „Informácia                    o zabezpečení núdzových zásob ropy a ropných výrobkov“ vzala na vedomie.

4. Návrh tvorby pohotovostných zásob na roky 2017-2018


Materiál predložil predseda Správy štátnych hmotných rezerv SR pán Kajetán Kičura. K prerokovaniu materiálu bol prizvaný pán Kamil Jurkovič. 

Predkladaný materiál navrhuje materiálovú skladbu pohotovostných zásob na roky 2017 –2018 a uvádza komparáciu členenia, množstva  materiálovej skladby pohotovostných zásob po jednotlivých zadefinovaných skupinách pohotovostných zásob a v nich obsiahnutých komoditách s navrhovanými zmenami. Cieľom predkladaného materiálu je upraviť a stanoviť skladbu pohotovostných zásob na roky 2017 - 2018 po kvalitatívnej aj kvantitatívnej stránke, predložiť Bezpečnostnej rade SR a na základe jej odporúčania vláde SR „Návrh tvorby pohotovostných zásob na roky 2017 - 2018“ na schválenie a realizovať schválené zmeny, poskytnúť Bezpečnostnej rade  SR a vláde SR informáciu o stave pohotovostných  zásob. Materiál bol predložený na rokovanie bez rozporov a nemá negatívny vplyv na rozpočet verejnej správy. 


Bezpečnostná rada SR prijala uznesenie č. 514, ktorým s materiálom „Návrh tvorby pohotovostných zásob na roky 2017-2018“ súhlasila a odporučila vláde SR prerokovať a schváliť predložený materiál.

5. Hodnotiaca správa o vykonaní a vyhodnotení cvičenia krízového manažmentu INEX 5 v Slovenskej republike


Materiál predložila predsedníčka Úradu jadrového dozoru SR pani Marta Žiaková.          K prerokovaniu materiálu bol prizvaný pán Eduard Metke, podpredseda úradu. 

Formát cvičenia bol zvolený ako table top cvičenie. Cvičenie sa konalo v dňoch              3. a 4.12.2015 a zúčastnilo sa ho 76 cvičiacich, moderátorov, hodnotiteľov/zapisovateľov.  Výsledkom cvičenia bol súhrn zistení a nálezov z cvičenia o stave havarijnej pripravenosti      a krízového manažmentu Slovenskej republiky a vyplnenie dotazníka, ktorý je prílohou správy a bol zaslaný na OECD/NEA. Spoločne s orgánmi štátnej správy, ktoré sa zúčastnili cvičenia, bolo definovaných 22 zistení, pričom dané zistenia boli definované jednotlivými rezortmi. Cvičenie sa zameralo na overenie havarijnej pripravenosti a manažmentu Slovenskej republiky a identifikovanie oblastí, v ktorých je potrebné vykonať zlepšenie. Niektoré z preukázaných zistení už boli identifikované počas cvičenia Havran v roku 2012.


Bezpečnostná rada SR prijala uznesenie č. 515, ktorým s materiálom „Hodnotiaca správa o vykonaní a vyhodnotení cvičenia krízového manažmentu INEX 5 v Slovenskej republike“ súhlasila a odporučila vláde SR prerokovať a schváliť predložený materiál. 

6. Návrh zamerania kontrolnej činnosti Úradu vlády Slovenskej republiky v oblasti bezpečnosti štátu na rok 2017


Materiál predložil vedúci Úradu vlády SR pán Igor Federič. K prerokovaniu materiálu bol prizvaný pán Peter Maroš. 


Cieľom predloženého Zamerania kontrolnej činnosti je oboznámiť členov Bezpečnostnej rady SR s navrhovanými kontrolami Úradu vlády SR v oblasti bezpečnosti štátu na rok 2017 s možnosťou usmerniť z úrovne Bezpečnostnej rady SR výkon kontrolnej činnosti v predmetnej oblasti. Prvá kontrola tematicky zahŕňa oblasť krízového plánovania na úrovni ústredných orgánov štátnej správy a oblasť opatrení na zachovanie bezpečnosti SR. Táto kontrola je pokračovaním kontroly začatej v roku 2016. Druhá zahŕňa činnosť orgánov miestnej štátnej správy a samosprávy v oblasti krízového riadenia. Tretia kontrola smeruje do oblasti dodávok životne dôležitých tovarov a ich predaj s využitím mimoriadnych regulačných opatrení a posledná do problematiky krízového plánovania a opatrení na zachovanie bezpečnosti SR.

Bezpečnostná rada SR prijala uznesenie č. 516, ktorým materiál „Návrh zamerania kontrolnej činnosti Úradu vlády Slovenskej republiky v oblasti bezpečnosti štátu na rok 2017“ schválila.

7. Informácia o návrhu postupu realizácie organizačných a personálnych opatrení       v ozbrojených silách Slovenskej republiky na boj proti terorizmu plánovaných na roky 2017 a 2018


Materiál predložil minister obrany SR pán Peter Gajdoš. K prerokovaniu materiálu bol prizvaný pán Anton Dubovský.

Cieľom materiálu je v súlade s uznesením vlády SR predložiť na rokovanie vlády Slovenskej republiky návrh postupu realizácie organizačných a personálnych opatrení 
v ozbrojených silách Slovenskej republiky na boj proti terorizmu plánovaných na roky 2017 a 2018 a zároveň vyhodnotiť splnenie úloh stanovených na rok 2016. Predkladaný materiál definuje požiadavky na splnenie navrhovaných opatrení na boj proti terorizmu plánovaných na roky 2017 a 2018.


Bezpečnostná rada SR prijala uznesenie č. 517, ktorým s materiálom „Informácia o návrhu postupu realizácie organizačných a personálnych opatrení v ozbrojených silách Slovenskej republiky na boj proti terorizmu plánovaných na roky 2017 a 2018“ súhlasila a odporučila vláde SR prerokovať a vziať na vedomie predložený materiál.
8. Návrh na uzavretie Zmluvy medzi Slovenskou republikou a Českou republikou o spolupráci pri vzájomnej ochrane vzdušného priestoru


Materiál predložil minister obrany SR pán Peter Gajdoš. K prerokovaniu materiálu boli prizvaní pán Oleg Havasi a pani Lenka Al-Shafei. 

Cieľom predloženej dohody je zakotviť právny rámec spolupráce s Českou republikou v oblasti vzájomnej ochrany vzdušného priestoru Slovenskej republiky a Českej republiky. Predložený návrh dohody upravuje vzájomnú spoluprácu,  ktorá nie je zabezpečovaná v rámci NATINAMDS, ako aj spoluprácu pri dočasnej neschopnosti jednej zmluvnej strany zabezpečovať ochranu svojho vzdušného priestoru. Rozmiestnenie síl jednej zmluvnej strany na území druhej zmluvnej strany pri jej dočasnej neschopnosti zabezpečovať ochranu svojho vzdušného priestoru, ako aj odplatnosť vzájomnej spolupráce, budú zmluvné strany riešiť na základe ich vnútroštátneho práva formou osobitnej zmluvy, resp. zmlúv.


Bezpečnostná rada SR prijala uznesenie č. 518, ktorým s materiálom „Návrh na uzavretie Zmluvy medzi Slovenskou republikou a Českou republikou o spolupráci pri vzájomnej ochrane vzdušného priestoru“ súhlasila a odporučila vláde SR prerokovať a súhlasiť                s predloženým materiálom.
9. Rôzne


Bez príspevkov
Utajovaný materiál:
I. Návrh celkových početných stavov Vojenského spravodajstva


Materiál predložil minister obrany SR pán Peter Gajdoš. K prerokovaniu materiálu boli prizvaní pán plk. Jaroslav Habánek a pplk. Marcela Ďurčová.

Materiál bol prerokovaný Bezpečnostnou radou SR v osobitnom režime podľa zákona č. 215/2004 Z. z. o ochrane utajovaných skutočností a o zmene a doplnení niektorých zákonov   v znení neskorších predpisov. 


Bezpečnostná rada SR prijala uznesenie č. 519, ktorým s materiálom „Návrh celkových početných stavov Vojenského spravodajstva“ súhlasila a odporučila vláde SR prerokovať a schváliť predložený materiál.
Predseda Bezpečnostnej rady SR na záver poďakoval za účasť a ukončil zasadnutie. 

Prílohy: 8/9 
Uznesenia Bezpečnostnej rady SR č.: 512 až 519 

